MILL จับมือเทคโนโลยีพระจอมเกล้า ศึกษาค้นคว้าพัฒนาเทคโนโลยีอุตสาหกรรมเหล็ก
MILL จับมือเทคโนโลยีพระจอมเกล้าฯ ลาดกระบัง ร่วมมือศึกษาวิจัยค้นคว้าพัฒนาเทคโนโลยีเกี่ยวกับอุตสาหกรรมเหล็กครบวงจร-พัฒนาบุคลากรป้อนอุตสาหกรรมเหล็ก
3 ก.ย. 2558

นายสิทธิชัยลีสวัสดิ์ตระกูลกรรมการผู้จัดการใหญ่บริษัท มิลล์คอนสตีล จำกัด (มหาชน) หรือ MILL เปิดเผยว่า บริษัทได้จับมือกับสถาบันเทคโนโลยีพระจอมเกล้าเจ้าคุณทหารลาดกระบังในการจัดทำบันทึกข้อตกลงความร่วมมือทางวิชาการ โดยมีศาสตราจารย์ ดร.สุชัชวีร์ สุวรรณสวัสดิ์ รักษาการอธิการบดี เป็นประธานร่วมในการลงนามโดยมีวัตถุประสงค์เพื่อร่วมมือในการศึกษาวิจัย ค้นคว้าและพัฒนาเกี่ยวกับเทคโนโลยี และงานวิจัยที่เกี่ยวข้องกับอุตสาหกรรมเหล็กแบบครบวงจรการจัดอบรม สัมมนา ทดสอบและตรวจสอบและให้คำปรึกษาด้านวิชาการที่เกี่ยวข้องกับอุตสาหกรรมเหล็ก
นอกจากนี้ทางบริษัทก็จะสนับสนุนงานด้านวิชาการของสถาบันฯเพื่อให้เกิดการแลกเปลี่ยนองค์ความรู้ผ่านบุคคลากรและผู้เชี่ยวชาญจากทั้งสองหน่วยงานส่งเสริมนักศึกษาของสถาบันด้านงานการศึกษาให้นักศึกษาได้มีโอกาสเรียนรู้การปฏิบัติงานจริง เช่น งานสหกิจศึกษาและ เยี่ยมชมโรงงานเปิดโอกาสให้นักศึกษาเข้าร่วมศึกษางานของบริษัท ทั้งนี้มีระยะเวลาดำเนินโครงการ 3 ปี
สำหรับสถาบันเทคโนโลยีพระจอมเกล้าเจ้าคุณทหารลาดกระบังเป็นสถาบันอุดมศึกษาชั้นนำในประเทศไทยที่เน้นการเรียนการสอนด้านวิทยาศาสตร์และเทคโนโลยีทั้งนี้สถาบันฯ มีความพร้อมทางด้านบุคลากร เครื่องมือการวิจัยและพัฒนาและห้องปฏิบัติการที่ทันสมัย ซึ่งสถาบันได้ตระหนักถึงความสำคัญของความร่วมมือกับภาคอุตสาหกรรมเพื่อพัฒนาบุคคลากรของประเทศสนับสนุนการวิจัยและพัฒนา ตลอดจนพัฒนาองค์ความรู้อื่นๆ ที่เกี่ยวข้องอันจะนำไปสู่การถ่ายทอดและแลกเปลี่ยนประสบการณ์ ความรู้ และเทคโนโลยี
ขณะที่ MILL เป็นผู้ผลิตและผู้จำหน่ายผลิตภัณฑ์เหล็กชั้นนำของไทยและเป็นศูนย์บริการด้านผลิตภัณฑ์เหล็กแบบครบวงจรโดยมีผลิตภัณฑ์นานาชนิดที่เหมาะกับความต้องการที่หลากหลายซึ่งผ่านการรับรองมาตรฐานอุตสาหกรรมจากทั้งในและต่างประเทศโดยทุกโรงงานของกลุ่มบริษัทฯ ทั้งโรงงานหลอมเหล็ก โรงงานผลิตเหล็กเส้นเหล็กเส้นข้ออ้อย และเหล็กรูปพรรณรวมไปถึงเหล็กพิเศษที่ต่อยอดไปยังผลิตภัณฑ์ในอุตสาหกรรมยานยนต์และชิ้นส่วนยานยนต์อุตสาหกรรมเฟอร์นิเจอร์ โดยได้มีการนำเครื่องจักรซึ่งเป็นการผสมผสานเทคโนโลยีการผลิตอันทันสมัยและการจัดการมาตรฐานยุโรปที่ได้รับการยอมรับจากทั่วโลก และบริษัทฯยังให้ความสำคัญด้านคุณภาพ ตระหนักถึงสิ่งแวดล้อมและใส่ใจต่อสังคม
“มิลล์คอน สตีล มีเจตนารมณ์ที่จะร่วมมือกับภาครัฐ และสถาบันชั้นนำต่างๆ  บริษัทเอกชน ในการถ่ายทอดและแลกเปลี่ยนองค์ความรู้ระหว่างกันอยู่แล้วส่วนสถาบันเทคโนโลยีพระจอมเกล้าเจ้าคุณทหารลาดกระบังก็เป็นสถาบันอุดมศึกษาเน้นสอนด้านเทคโนโลยี มีคณาจารย์ที่มีคุณภาพ ระบบการเรียนการสอนและเครื่องมือที่ทันสมัย ทำให้เราตกลงร่วมกันในการเซ็นเอ็มโอยูในครั้งนี้” นายสิทธิชัย กล่าว